
Vă înaintăm, alăturat, raportul asupra proiectului de Lege pentru aprobarea Ordonanței Guvernului nr. 33/2022 privind reglementarea unor măsuri financiar-fiscale și bugetare, transmis cu adresa nr. PLx. 626/2022, din 17 octombrie 2022, Camera Deputaților fiind Cameră decizională.
În raport cu obiectul și conținutul său, proiectul de Lege face parte din categoria legilor ordinare.


PREŞEDINTE,

Bogdan-Iulian HUȚUCĂ

RAPORT
asupra
proiectului de Lege pentru aprobarea Ordonanței Guvernului nr. 33/2022 privind reglementarea unor măsuri financiar-fiscale și bugetare

În conformitate cu prevederile art. 95 din Regulamentul Camerei Deputaților,  Comisia pentru buget, finanțe și bănci a fost sesizată, spre dezbatere pe fond, cu proiectul de Lege pentru aprobarea Ordonanței Guvernului nr. 33/2022 privind reglementarea unor măsuri financiar-fiscale și bugetare.
Senatul, în calitate de primă Cameră sesizată, a adoptat proiectul de Lege în ședința din 10 octombrie 2022 cu respectarea prevederilor articolului 76 alineatul (2) din Constituția României, republicată.  
Conform prevederilor art.75 din Constituția României, republicată și ale art.92 alin. (9) punctul 1 din Regulamentul Camerei Deputaților, Camera Deputaților este Cameră decizională.
La dezbaterea proiectului de Lege s-a avut în vedere avizul favorabil al Consiliului Legislativ, precum și avizele favorabile transmise de Comisia pentru apărare, ordine publică și siguranță națională, Comisia pentru muncă și protecție socială, Comisia pentru politică economică, reformă și privatizare, Comisia pentru industrii și servicii și Comisia juridică, de disciplină și imunități. 
Proiectul de Lege supus dezbaterii are ca obiect de reglementare aprobarea plăţii cotizaţiei anuale la bugetul Organizaţiei pentru Cooperare şi Dezvoltare Economică, denumită, în continuare, OCDE, în cuantumul care va fi stabilit anual de organizaţie pe întreaga perioadă de desfăşurare a procesului de aderare a României, precum şi plata facturilor anuale aferente cheltuielilor ocazionate de procesul de aderare a României la OCDE, din bugetul Ministerului Afacerilor Externe. Totodată, proiectul vizează constituirea cadrului normativ pentru implementarea unor programe privind asigurarea unei baze materiale adecvate prin dotarea cu echipamente şi aparatură specifică necesară desfăşurării activităţii în condiţii optime a SRI, SIE, STS, SPP, MAN şi MAI.
În conformitate cu prevederile art. 62 din Regulamentul Camerei Deputaților,  membrii Comisiei au examinat proiectul de lege menționat mai sus, în ședința din data de 13 martie 2023. 
	La lucrările Comisiei pentru buget, finanțe şi bănci deputații şi-au înregistrat prezența conform listei de prezență.
La dezbaterea proiectului de Lege a participat, în calitate de invitat,  domnul Alin Marius Andrieș, secretar de stat în Ministerul Finanțelor, iar Ministerul Afacerilor Externe a transmis punctul de vedere prin care susține adoptarea acestui proiect de Lege.
În urma examinării proiectului de Lege şi a opiniilor exprimate, deputații prezenți la ședință au hotărât cu majoritatea voturilor exprimate, să propună plenului Camerei Deputaţilor un raport de adoptare a proiectului de Lege pentru aprobarea Ordonanței Guvernului nr. 33/2022 privind reglementarea unor măsuri financiar-fiscale și bugetare, în forma adoptată de Senat.

	PREŞEDINTE,

Bogdan-Iulian HUȚUCĂ

	SECRETAR,

Iulius Marian FIRCZAK




Șef serviciu,
Giorgiana Ene

Consilier parlamentar,
Valentina Rotaru

